Wir nachbenempten, Hans Frenckli, jetz vogt ze Lentzburg, ✳ obman, ✳ Ludwig Zechender, ✳ schulth̄s ze Arow, ✳ Ruͤdolff Kym, altschulth̄s Zofingen, Niclaus
Fricker, schulth̄s ze Brugg, und Bertschi Kieser, schulth̄s ze Lentzburg, zuͦgesetzten in diser hienachgemelten sach, bekēnent offenlich mitt disē brieff,
als den̄ die erwirdigen, unser gneͣdigen frowen, eptissin und convent ze Kùngsfeld ꝫcꝭ, ✳ zuͦ irm jarzit ampt ein guͤtli, gelegen ze Rubiswil, ist si
nach in̄halt ir brieff von einer frowen von Rinach, geborn von Swartzenhorn, ankomen, ✳ das ettwan die Zobristen von Rubiswil gebuwen, ✳ gehept, ✳
und das vor ettwas jaren Hansen Richinen von Rubiswil ✳ mitt irm offnen kouffbrieff fùr eigen vˀkoufft habent, ✳ insoͤlich guͤt aber bishar Wernli
Schulth̄s von Lentzburg ✳ anspràch gehept und gemeint hat, ✳ er soͤlt daruff und von, als von Zùllis guͦt, haben ✳ siben fiertel und ein vierling haber,
vier zechendhalbē pfēning und ein huͦn gùlt ze vogtig, gehorte in die vierzechen tschuͦpossen ze Rubiswil, die inden hoff gon Halderwanck gehorten,
und der obgen̄t Richiner und wer das guͤtli in̄hett ✳ soͤlt deshalben hoffhoͤrig sin ꝫcꝭ, ✳ soͤlichs abˀ unser frowen von Kùngsfeld nitt meinten ꝫcꝭ. sind
also deshalben in zweyūg gewesen und der nach vil ergangnen sachen uff uns, obgen̄ obman und zuͦsatz, dero wir, Ruͦdolff Kym und Niclaus
Fricker, uff unser frowen von Kùngsfeld sit, und wir, Ludwig Zechendˀ und Bertschi Kieser, uff Wernli Schulthn̄ sit ✳ gewesen sind, ✳ und uff unsˀn spruch
komen, ✳ hand uns ouch daruff die sach und zweyūg uffgeben und unsˀn spruch zehalten versprochen ꝫcꝭ, als den̄ umb soͤlichs notdurftig und billich
ist. ✳ ✳ uff das hand wir zuͦtagen darub̄ gehept, ✳ der ✳ der letst uff hùtt, datū disz briefs, ze Arow gewesen ist, ✳ si beidteil um̄ soͤlich ir zweyūg un̄ ir kun̄tschaft darub̄, die si deshalben zougten, eigenlich vˀhoͤrt ✳ und daruff wir, und mitt uns der from̄, vest junckher Abrecht von Mùlinen, Wernlin Schulthn̄
mitt guͤtlicher, frùntlichˀ bett angekerˀt und in̄ gebetten, soͤlich sin ansprach durch der obgen̄ unser frowen un̄ ouch unser willen abzelassen. sunder
han ich, Ruͤdolff Kym, in̄ gebetten, ✳ mir das darin, als mich den̄ dieselben min gnedigen frowen von Kùngsfeld jetz zuͦ irm hoffmeistˀ uffgenomē habent, ✳
zeschencken und ergeben ꝫcꝭ. uff das hât er, der vilgen̄t Wernli Schulth̄s, nach bedencken geanttwurt, er well uns soͤlicher bett nitt vˀzichē ✳ und ✳
hât daruff vor uns ✳ soͤlich obgemeldet un̄ namlich all sin vordrūg, recht und ansprach, so er der obgenēpten gùlt und vogtig halb zuͦ dem vorgeschribnē guͤtlin odˀ zum Richinē von des guͤtlis und dˀ gùlt und vogtig wegen bishar je gehept hât ✳ oder hinfùr er odˀ sin erben jemˀ gehabē moͤchtē oder
gewinnen, unsˀn frowen von Kùngsfeld und zuͦ irn handen, vorab umb gottes und darnach umb soͤlicher unser bett willen, lidklich uffgeben un̄ zuͦ¬
gefuͤgt, ✳ doch im vorbehept sin recht zuͦ andˀn guͤtˀn und stucken ze Rubiswil, die den̄ in und zuͦ dem obgen̄ guͤtlin nitt gehoͤrēt. ✳ ✳ bi soͤlichˀ gab
es ouch hinfùr ewklich bliben und daruff kun̄tschaft und andˀs, ✳ so dawider sin moͤcht, ✳ hin und ab ✳ und geneinandˀ hierub̄ guͤtlich vˀricht un̄ vˀslicht
sin sond, ouch Hans Richinē, obgen̄t, sin erbē und nachkomen bi dem guͤtlin nach in̄halt sins kouffbriefs beliben un̄ dabi bestân ân fùro insprechen
und glichlich, als ob diser obgemelten sach und ansprach nie gedacht noch gewesen wer, alles ungevarlich. ✳ ✳ und des alles ze warē vestē und
ewigem urkùnd han ich, obgêntˀ Hans Frenckli, obman, von min un̄ des zuͦsatzs wegen, doch uns und unsˀn erbē àn schaden, min insigel und
darzuͦ und mitt han ich, Wernli Schulth̄s, fùr mich und min erbē ✳ min insigel, des alles zemerˀ sicherheit und vˀgicht, ✳ offenlich gehenckt an
disen brieff, ✳ der geben ist uff fritag nechst nach santt̄ Gallen tag, nach Cristi gebùrt ✳ do man zalt vierzechenhundertvierzig und nùn jar.
Frenckli
Schulth̄s